寄韋珩
作者：柳宗元
朝代：唐

paragraphs: 初拜柳州出東郊，道旁相送皆賢豪。
廻眸炫晃別羣玉，獨赴異域穿蓬蒿。
炎煙六月咽口鼻，胷鳴肩舉不可逃。
桂州西南又千里，灕水鬬石麻蘭高。
陰森野葛交蔽日，懸蛇結虺如蒲萄。
到官數宿賊滿野，縛壯殺老啼且號。
饑行夜坐設方略，籠銅枹鼓手所操。
奇瘡釘骨狀如箭，鬼手脫命爭纖毫。
今年噬毒得霍疾，支心攪腹戟與刀。
邇來氣少筋骨露，蒼白瀄汩盈顛毛。
君今矻矻又竄逐，辭賦已復窮詩騷。
神兵廟略頻破虜，四溟不日清風濤。
聖恩倘忽念行葦，十年踐蹈久已勞。
幸因解網入鳥獸，畢命江海終遊遨。
願言未果身益老，起望東北心滔滔。